Lefitiko 5 | Beibele Inthaneteng | Phetolelo ya Lefase le Lefsa
5 “‘Ge motho+ a ka dira sebe ka gore a re ge a kwele go rogakwa+ phatlalatša gomme yena e le hlatse goba a bone seo goba a tsebile ka seo, ke moka a se ke a bega+ taba yeo, gona a ikarabele ka baka la molato wa gagwe.
2 “‘Goba ge motho a ka kgwatha selo se se sa hlwekago, e ka ba e le setoto sa phoofolo e sa hlwekago ya naga goba setoto sa seruiwa se se sa hlwekago goba setoto sa diphedinyana tšeo di sa hlwekago tše di sepelago ka bontši,+ le ge e ba a sa tsebe seo,+ gona o šilafetše e bile o na le molato.+
3 Goba ge e ba a ka kgwatha ditšhila tše di tšwago mothong, a kgwatha motho goba selo le ge e le sefe seo se sa hlwekago+ seo se ka mo dirago yo a sa hlwekago, le ge a be a sa tsebe seo, fela a tla a lemoga ka morago, gona o na le molato.
4 “‘Goba ge e ba motho a ka ena ka go bolela a sa nagana+ gore o tla dira bobe+ goba botse mabapi le selo le ge e le sefe, gona o na le molato. Le ge a be a sa lemoge seo ka nako yeo, ge a thoma go tseba bohlokwa bja keno+ ya gagwe o ba le molato.
5 “‘Ge e ba a ka ba molato mabapi le se sengwe sa dilo tše, gona a ipobole+ gore o dirile bjang sebe seo.
6 A tliše sebego sa gagwe sa molato+ go Jehofa bakeng sa sebe seo a se dirilego, a tliše ya tshadi e tšwago dihuswaneng, e lego kwana e tshadi goba putšanyana e tshadi+ gore e be sebego sa sebe; moperisita a mo direle poelano ka baka la sebe seo a se dirilego.+
7 “‘Eupša ge e ba a sa kgone go tliša nku,+ gona sebego sa gagwe sa molato wa sebe se a se dirilego seo a tlago go se nea Jehofa e be maebakgorwana+ a mabedi goba maebana a mabedi, le lengwe e be la sebego sa sebe,+ le lengwe e be la sebego sa go fišwa.
8 A a tliše go moperisita ke moka moperisita yoo a thome pele ka go neela la sebego sa sebe; a sege+ molala wa lona karolong ya ka pele, eupša a se ke a le kgaola hlogo.
9 A mangwe a madi a sebego sa sebe a a foketše ka thoko ga aletare, eupša a šetšego a tšhollelwe fase kgauswi le aletare.+ Ke sebego sa sebe.
10 Moperisita a tšee leebana le lengwe e be la sebego sa go fišwa seo se dirwago ka mokgwa wa ka mehla;+ a mo direle poelano+ ka baka la sebe seo a se dirilego gomme o tla lebalelwa.+
11 “‘Bjale ge e ba a sa kgone+ go tliša maebakgorwana a mabedi goba maebana a mabedi, gona sebego sa sebe sa gagwe se a se dirilego e be bupi bja mathume ka sebjana sa dilithara tše pedi.+ A se bo tšhele makhura,+ le gona a se ke a bea seorelo godimo ga bjona ka gobane ke sebego sa sebe.+
12 A bo tliše go moperisita gomme moperisita yoo a ntšhe bja go tlala seatla e be segopotšo,+ ke moka a bo beše bo thuntšhe muši aletareng godimo ga dibego tša Jehofa tšeo di fišwago ka mollo.+ Ke sebego sa sebe.+
13 Moperisita a mo direle poelano+ ka baka la sebe sa gagwe seo a se dirilego, a mo direle poelano ka baka la sebe le ge e le sefe go tše, gomme o tla lebalelwa; bjo bo šetšego e be bja moperisita+ go etša ge go dirwa ka sebego sa mabele.’”
14 Jehofa a iša pele a bolela le Moshe a re:
15 “Ge e ba motho a ka se botege ka gore a dire sebe ka phošo mabapi le dilo tše kgethwa tša Jehofa,+ gona a tlišetše Jehofa sebego sa gagwe sa molato,+ a tliše kgapa e phetšego gabotse e tšwago dihuswaneng. E be ya theko e akanyeditšwego ya dishekele*+ tša silifera, go ya ka mokgwa wa go ela boima bja tšhelete wa lefelong le lekgethwa, a e tliše e le sebego sa molato.
16 Sebe seo a se dirilego mabapi le lefelo le lekgethwa a se lefelele ka theko yeo gomme godimo ga yona a oketše ka karolo ya bohlano+ ya yona, a e nee moperisita gore moperisita a mo direle poelano+ ka kgapa ya sebego sa molato, gomme o tla lebalelwa.+
17 “Ge e ba motho a ka dira sebe ka gore a dire se sengwe sa dilo tšohle tšeo Jehofa a laelago gore di se ke tša dirwa, le ge a be a sa tsebe seo,+ gona o na le molato gomme o swanetše go ikarabela bakeng sa molato wa gagwe.+
18 A tliše go moperisita sebego sa molato+ sa kgapa yeo e phetšego gabotse e tšwago dihuswaneng, e be ya theko e akanyeditšwego ke moperisita; moperisita a mo direle poelano+ ka baka la phošo yeo a e dirilego a sa lemoge, le ge a be a sa tsebe, gomme o tla lebalelwa.+
19 Ke sebego sa molato. O diretše Jehofa molato.”+